Cosatu kap Lily-myn oor vasgekeerde werkers | Maroela Media
Die vakverbond Cosatu het Woensdag die bestuur van die Lily-myn in Barberton, Mpumalanga, veroordeel omdat hulle glo beweer die maatskappy het nie geld om die nodige hulpbronne beskikbaar te stel om die vasgekeerde mynwerkers te red nie.
Cosatu het tien dae gelede 'n optog na die myn gehou om druk op die bestuur te plaas om die drie vasgekeerde mynwerkers te "vind" en die vergoeding vir die werkers wat die ineenstorting by die myn oorleef het, te betaal.
Die Lily-myn is onder sakeredding geplaas nadat bedrywighede opgeskort is kort ná die tragiese voorval op 5 Februarie waartydens drie werkers in 'n skeepshouer ondergronds vasgekeer is. Die drie mynwerkers, Pretty Nkambule, Solomon Nyerende en Yvonne Mnisi, is sedertdien steeds ondergronds en moet nog gered word.
Sizwe Pamla, Cosatu se woordvoerder, het in 'n verklaring gesê die rede hoekom die werkers nog nie gered is nie, is omdat die bestuur van die myn meer bekommerd is oor winste as die werkers. Dit is dus onaanvaarbaar dat daar steeds geen vergoeding aan die betrokke families betaal is nie wat nou al drie maande sonder salarisse moet klaarkom, het hy gesê.
"Deur nou armoede te pleit, is [die bestuur] oneerlik, want hulle het 'n produksie-aanleg in dieselfde gebied wat ten volle operasioneel is en wins maak. Hulle maak asof dit nie hul verantwoordelikheid is om na hul werknemers om te sien en hulle te beskerm nie," het Pamla gesê.
Hy het gesê tussen die regering en die eienaars van Vantage Goldfields is daar genoeg hulpbronne om die drie mynwerkers onder die reuserotse uit te red sonder om enigsins reddingswerkers in gevaar te stel.
"Die federasie is bemoedig deur die Menseregtekommissie (MRK) se instemming om die tragiese voorval te ondersoek. 'n Duidelike boodskap moet aan die Lily-mynbestuur gestuur word dat hulle nie hul mynbedrywighede mag hervat voordat behoorlike maatreëls vir voorkoming, vroeë bespeuring en 'n werkbare reddingsplan ingestel is nie."
Rob Deveraux, die Lily-myn se sakereddingspraktisyn, was nie Woensdag onmiddellik beskikbaar vir kommentaar oor die verwikkelinge by die myn nie.
Verlede maand het 99% van die 180 krediteurs by Lily-myn die nuwe sakeplan om die knelpunte om te keer en die myn weer operasioneel te maak, aanvaar.
Cosatu Lily-myn Mpumalanga
Nog 'n wildtuin-veldwagter vas vir stropery
Werkers kan seker nie meer "gered" word nie?
Net gekke dink daars nog kans vir redding. Mense wat min weet van enigiets.
Ek stem saam Casatu….. hierdie 3 mense moes al lankal uit gehaal geword het…. hul is alreeds vir 4 maande onder die grond begrawe, en hul Familie wil hul graag self begrawe en berusting kry…daar moet iets wees wat gedoen kan word…
DIT IS 'N SKANDE !!!!!
Jare gelede het n huisgesin huis en al by Blyvooruitzicht myn in n sinkgat verdwyn. Regdenkende mense het geweet hulle kan nooit uitgegrawe word nie. N klein monument is opgerig by die plek. Dis wat by die Lily myn moet gebeur.